รัฐบาลไทย-ข่าวทำเนียบรัฐบาล-รมต.นร.หม่อมหลวง ปนัดดาฯ เป็นประธานการประชุมคณะกรรมการฝ่ายประชาสัมพันธ์การจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ครั้งที่ 1 /2559
วันศุกร์ที่ 16 ธันวาคม 2559
รมต.นร.หม่อมหลวง ปนัดดาฯ เป็นประธานการประชุมคณะกรรมการฝ่ายประชาสัมพันธ์การจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ครั้งที่ 1 /2559
ที่ประชุมมีมติเห็นชอบร่างแผนและงบประมาณในการดําเนินงานประชาสัมพันธ์การจัดงานพระราชพิธีถวายพระเพลิงพระบรมศพฯ ให้เป็นไปด้วยความเรียบร้อยและสมพระเกียรติ
วันนี้ (15 ธันวาคม 2559)เวลา 13.30 น.ณ ห้องประชุม 301 ชั้น 3 ตึกบัญชาการ 1 ทําเนียบรัฐบาล หม่อมหลวง ปนัดดา ดิศกุล รัฐมนตรีประจําสํานักนายกรัฐมนตรีเป็นประธานการประชุมคณะกรรมการฝ่ายประชาสัมพันธ์การจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพล อดุลยเดช ครั้งที่ 1/2559
ที่ประชุมรับทราบคําสั่ง สํานักนายกรัฐมนตรีที่ 252/2559 ลงวันที่ 28 ตุลาคม 2559 แต่งตั้งคณะกรรมการอํานวยการจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ซึ่งมี พลเอก ประยุทธ์ จันทร์โอชา นายกรัฐมนตรี เป็นประธานกรรมการ และมีนายจิรชัย มูลทองโร่ย ปลัดสํานักนายกรัฐมนตรีเป็นกรรมการและเลขานุการ โดยมีอํานาจหน้าที่ในการพิจารณากําหนดนโยบายและแนวทาง รวมทั้งอํานวยการการจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช พร้อมทั้งแต่งตั้งคณะที่ปรึกษาคณะกรรมการ คณะอนุกรรมการและคณะทํางานฝ่ายต่าง ๆ เพื่อช่วยเหลือการปฏิบัติงานและดําเนินการอื่น ๆ ที่เกี่ยวข้องให้เป็นไปด้วยความเรียบร้อยและสมพระเกียรติ
นอกจากนี้ ที่ประชุมได้พิจารณาและมีมติเห็นชอบร่างแผนและงบประมาณค่าใช้จ่ายในการดําเนินงานประชาสัมพันธ์การจัดงานพระราชพิธีฯ โดยแบ่งออกเป็น 3 ระยะคือ ระยะก่อนพระราชพิธีฯ ระยะระหว่างการจัดงานพระราชพิธีฯ และระยะหลังการจัดงานพระราชพิธีฯ ประกอบด้วย
- ระยะก่อนพระราชพิธีฯ จะมีการจัดกิจกรรมเพื่อสร้างการรับรู้ กิจกรรมสร้างสื่อมวลชนสัมพันธ์ การจัดตั้งศูนย์ข้อมูลข่าวสารพระราชพิธีฯ การจัดทําหนังสือพระราชประวัติ ซีดี ดีวีดี เพลงพระราชนิพนธ์ (ภาษาอังกฤษ)
- ระยะระหว่างการจัดงานพระราชพิธีฯ ประกอบด้วย การจัดตั้งศูนย์ถ่ายทอดวิทยุโทรทัศน์ ศูนย์ถ่ายทอดวิทยุกระจายเสียงและศูนย์สื่อมวลชน
- ระยะหลังจากการจัดงานพระราชพิธีฯ ประกอบด้วย การรวบรวมและตัดต่อภาพเคลื่อนไหวพระราชพิธีฯ เพื่อนํามาเผยแพร่ออกอากาศ อีกทั้ง จัดทําดีวีดีรวบรวมพระราชพิธีฯ จัดทําเอกสารของคณะกรรมการฝ่ายประชาสัมพันธ์ ภาพนิ่ง และภาพเคลื่อนไหว เพื่อดําเนินการรวบรวมให้เป็นส่วนหนึ่งของหนังสือจดหมายเหตุฯ พร้อมจัดอบรมผู้สื่อข่าวเพื่อดําเนินการประชาสัมพันธ์ผ่านสื่อออนไลน์ ตลอดจนจัดทํากระบวนการ ขั้นตอนพร้อมรายละเอียดการจัดงานพระราชพิธีฯ ตลอดจนการบริหารจัดการงานในส่วนอื่น ๆ ที่เกี่ยวข้อง
นอกจากนี้ ที่ประชุมมีมติเห็นชอบการจัดทําคู่มือสื่อมวลชน ขนาด 4.5 นิ้ว คูณ 7 นิ้ว พิมพ์ 4 สี จํานวน 2 ภาษา ได้แก่ภาษาไทย จํานวน 10,000 เล่ม และภาษาอังกฤษ จํานวน 5,000 เล่ม โดยเนื้อหาสาระสําคัญภายในคู่มือดังกล่าว ประกอบด้วยบทย่อพระราชประวัติ พระราชกรณียกิจ พระอัจฉริยภาพด้านต่าง ๆ การเสด็จสวรรคต การจัดงานพระราชพิธีฯ ประกอบด้วย โบราณราชประเพณี หมายกําหนดการ การจัดริ้วกระบวนพระบรมราชอิสริยยศ พระเมรุมาศ สิ่งก่อสร้างภายในและภายนอกมณฑลพิธีท้องสนามหลวงเครื่องสูงสําคัญสําหรับพระบรมราชอิสริยยศ พระราชรถในพระราชพิธีฯ การแสดงมหรสพสมโภช ตลอดจนข้อมูลศูนย์ถ่ายทอดวิทยุโทรทัศน์ ศูนย์วิทยุกระจายเสียง ศูนย์สื่อมวลชน ศูนย์ข้อมูลข่าวสาร ผังบริเวณงาน การแต่งกายและการจัดระเบียบปฏิบัติของสื่อมวลชน
******************************
กลุ่มประชาสัมพันธ์และเผยแพร่ สํานักโฆษก